Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 2 Pv 240/10/6613	Žiar nad Hronom, 20.9.2013
EEČ : 2-52-130-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 , odsek 1, odsek 3 písmeno c Trestného zákona

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	ako otec, hoci bol rozsudkom Okresného súdu XXXXX sp. zn. 9C 1190/99 zo dňa 14.10.1999, právoplatným dňa 16.11.1999, zaviazaný prispievať na výživu maloletej XXXXX, nar. 12.10.1997 sumou vo výške 39,83 € / 1.200 Sk/ vždy do 15-teho dňa v mesiaci do rúk matky XXXXX, bytom XXXXX, Ulica Jánskeho  23/4, túto povinnosť si riadne neplnil v dobe od 15.09.2009 až do 06.02.2013, keď bola nad maloletou rozsudkom Okresného súdu Nitra sp. zn. 11P 198/2012 nariadená ústavná starostlivosť, pričom v uvedenom období uhradil na výživnom sumu 39,83 € len v decembri 2009 a v marci 2010 a v máji 2010 vo výške 238,98 €, čím za uvedené obdobie spôsobil dlh na výživnom vo výške 1.274,56 €.

lebo je trestné stíhanie neprípustné podľa § 9 odsek 1 písmeno d

Odôvodnenie:
	Uznesením vyšetrovateľa OR PZ OKP XXXXX ČVS:ORP-193/OVK-ZH-2010 z 18.04.2010 bolo začaté trestné stíhanie a XXXXX vznesené obvinenie z prečinu zanedbania povinnej výživy podľa § 207 ods. 1, ods. 3 písm. c) Trestného zákona, pretože ako zákonný otec maloletej XXXXX, nar. 12.10.1997, hoci bol rozsudkom Okresného súdu XXXXX sp. zn. 9C 1190/99 zo 14.10.1999, právoplatným dňa 16.11.1999, zaviazaný prispievať na jej výživu sumou 39,83 € / 1.200 Sk/ vždy do 15 -teho dňa v mesiaci do rúk matky XXXXX, bytom XXXXX, Ulica Jánskeho 23/4, túto vyživovaciu povinnosť si od 15.09.2009 do dňa vznesenia  obvinenia riadne  neplnil, uhradil výživné len v mesiaci december 2009, čím spôsobil dlh na výživnom vo výške 238,98 €.

	V priebehu vyšetrovania bol dňa 28.04.2010 vypočutý obvinený, ktorý odmietol vypovedať, boli zadovážené doklady o úhrade vyživovacej povinnosti. Dňa 09.06.2010 bolo trestné stíhanie podľa § 228 ods. 2 písm. a) Trestného poriadku prerušené pre neprítomnosť XXXXX, ktorá sa nezdržiavala v mieste bydlsika a nebolo ju možné vypočuť.

	Uznesením vyšetrovateľa PZ zo dňa 18.07.2013 bolo pokračované v trestnom stíhaní a bola vypočutá XXXXX, ktorá uviedla, že obvinený v roku 2010 od septembra výživné viac-menej neposielal, avšak nepamätá si, za aké obdobie výživné uhradil. V rokoch 2010, 2011, 2012 a 2013 boli aj mesiace, za ktoré výživné uhradil, nemá však poštové poukážky, pri sťahovaní sa stratili. Zo spisu je zrejmé, že maloletej XXXXX bola rozsudkom Okresného súdu Nitra sp. zn. 11P 198/2012, ktorý nadobudol právoplatnosť dňa 06.02.2013, nariadená ústavná starostlivosť v Detskom domove Koliňany. Obvinený uhradil na výživnom sumu 81 €, Detský domov Koliňany voči nemu pohľadávku neeviduje. Do spisu boli ďalej zadovážené rozsudky o určení vyživovacej povinnosti, rozsudok o nariadení ústavnej starostlivosti nad maloletou XXXXX, rozsudok o zrušení ústavnej starostlivosti nad maloletou a jej zverení do náhradnej osobnej starostlivosti starým rodičom, počnúc právoplatnosťou rozsudku Okresného súdu Nitra číslo konania 24P 166/2013-21 zo dňa 27.06.2013.

	Zo spisu je zrejmé, že obvinený XXXXX dň 19.03.2013 v Žiari nad Hronom zomrel, o čom svedčí zadovážený úmrtný list.

	Podľa § 215 ods. 1  písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 ods. 1  písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

	Keďže z vyšetrovacieho spisu, najmä úmrtného listu jednoznačne vyplýva, že XXXXX zomrel, rozhodla som zastaviť trestné stíhanie podľa § 215 ods. 1 písm. d) Trestného poriadku z dôvodov § 9 ods. 1 písm. d) Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Blažena Rusnáková
prokurátorka